open-index/open-wikipedia-markdown huggingface dataset:
Alcázar de Colón

**Alcázar de Colón** on Kristoffer Kolumbuksen poika Diego Kolumbuksen rakennuttama palatsi Santo Domingon siirtomaa-aikaisessa keskustassa Dominikaanisessa tasavallassa. Rakennus on valmistunut vuonna 1512 ja se palveli kahden vuosisadan ajan alueen espanjalaisten kuvernöörien asuntona. Myöhemmin rakennus jäi heitteille, mutta se kunnostettiin 1900-luvun puolella. Nykyisin se on museo ja osa Santo Domingon siirtomaakautisen osan Unescon maailmanperintöluettelon kohdetta.

## Historia

Kristoffer Kolumbuksen poika Diego Kolumbus peri isänsä kuoltua tämän aatelisarvon ja hänet nimitettiin vuonna 1508 Espanjan Intioiden kuvernööriksi. Hän saapui Santo Domingoon keväällä 1509 ja syrjäytti Nicolás de Ovandon, joka kutsuttiin takaisin Espanjaan vastaamana syytöksiin raakuuksista intaaneja vastaan. Diego sai vuonna 1511 edelleen Intoiden varakuninkaan (*Virrey de las Indias*) arvonimen. Diego alkoi sakennuttaa Alcázar de Colónia Ozamajoen varrelle ja rakennus valmistui vuonna 1512.

Diego asui Alcázar de Colónissa yhdessä vaimonsa María de Toledon kanssa. Diegon jälkeen sitä käyttivät häntä seuranneet alueen espanjalaiset kuvernöörit seuraavan kahden vuosisadan ajan, poislukien lyhyt tauko vuoden 1586 jälkeen, kun Francis Drake oli hyökännyt Santo Domingoon ja ryöstänyt samalla Alcázar de Colónin. 1700-luvulla rakennus oli jäänyt heitteille ja se hylättiin kokonaan. Palatsista tuli yksi monista Santo Domingon siirtomaakautisista raunioista. Rakennus ei kuitenkaan tuhoutunut kokonaan vahvojen seiniensä ansiosta. Se säästyi esimerkiksi muusta Santo Domingosta poiketen tuholta hurrikaani San Zenón iskiessä Santo Domingoon vuonna 1930. Dominikaanisen tasavallan diktaattori Rafael Trujillon kaudella palatsia alettiin korjata ja siitä kaavailtiin matkailunähtävyyttä. 1930-luvulla alettiin kunnostaa palatsin ympäristöä ja lopulta 1950-luvulla itse päärakennusta. Jälleenrakennetusta palatsista tuli noni puolet alkuperäistä pienempi. 

Kunnostetun palatsin avajaiset pidettiin Kolumbuksen päivänä vuonna 1957. Nykyisin Alcázar de Colón on yksi maan vierailluimmista museoista. Santo Domingon vanha siirtomaakautinen keskusta on nykyisin osa Unescon maailmanperintöluetteloa.

## Lähteet
Saryesık Atyrau

**Saryesık Atyrau** () on hiekka-aavikko Kazakstanin Almatyn ja Jetısun alueilla. Se sijaitsee Balqaşjärven eteläpuolella Ili- ja Qarataljokien välissä. Tasankomaisen alueen pinta-ala noin 40&nbsp;000 neliökilometriä.

Muinaiselle suistoalueelle syntynyttä aavikkoa hallitsevat etelä-pohjoissuuntaiset hiekkakummut ja -harjanteet. Niiden välissä on suola- ja savimaata ja alueen reunoilla liikkuvia hiekkadyynejä. Tasangon länsiosaa halkovat Ilin kuivuneet jokiuomat. Pohjavesi on 2–80 metrin syvyydessä.

Hiekkakummuilla kasvaa muun muassa valkosaksaulia ja tatarkasveja, suolasyvänteissä maltsoja ja otakilokkeja ja pohjaveden lähellä suolapensaita ja tamariskeja. Aluetta käytetään karjan talvilaitumena. Reittinä pohjoisen Kazakstanin kumpumaalta toimii Balqaşin makeavetiseen ja suolaiseen osaan jakava Saryesıkin niemi.

## Lähteet
Howard Ahmanson

**Howard Fieldstad Ahmanson Jr.** (s. 3. helmikuuta 1950 Los Angeles, Kalifornia) on yhdysvaltalainen kristillinen hyväntekijä ja kirjailija. Ahmansonin julkinen toiminta keskittyy kohtuuhintaista asumista, maankäyttöä ja pakkolunastusta sekä elämään liittyviin eettisten kysymysten tietoisuuden ja politiikan edistämiseen.

Ahmanson on valmistunut Occidental Collegesta ja hänellä on kielitieteen maisterin tutkinto Texasin yliopistosta Arlingtonissa. Ahmanson toimii isänsä 1950-luvulla perustaman Ahmanson-säätiön hallituksen jäsenenä ja jakaa apurahojaan yksityisen hyväntekeväisyysjärjestö Fieldstead and Companyn kautta, joka perustettiin vuonna 1979.

Hän kärsii Touretten oireyhtymästä. Vuonna 1986 hän meni naimisiin toimittaja Roberta Greenin kanssa. Suurin osa hänen julkisista lausunnoistaan ​​tulee hänen vaimonsa Robertan kautta. *Newsmax* nimesi Ahmansonit 100 vaikuttavimman evankelisen joukkoon Yhdysvalloissa vuonna 2017.

Ahmansonien rahoittajapariskunta on rahoittanut uskonnollisia projekteja, kuten älykkään suunnittelun tutkimusta, monia kristillisiä korkeakouluja ja muita merkittäviä kristillisiä järjestöjä. Ahmansonin jakamat apurahat ovat keskittyneet avustus- ja kehitystyöhön, uskonnonvapauskysymyksiin sekä kulttuurikysymyksiin taiteen, koulutuksen ja politiikan saralla. Ahmansonin rahoittamien projektien joukossa oli Kalifornian lakiesitys 8, osavaltion perustuslain lisäys, jolla lopetettiin samaa sukupuolta olevien avioliitto.

## Lähteet
Loren Cunningham

**Loren Cunningham** (30. kesäkuuta 1935 – 6. lokakuuta 2023) oli yhdysvaltalainen lähetystyöntekijä ja kristillisen lähetysjärjestön Youth With A Missionin (YWAM) perustaja. Hän perusti YWAMin vuonna 1960 vaimonsa Darlene Cunninghamiin kanssa.

Cunningham syntyi vuonna 1935 Kaliforniassa pappissukuun. Hän avioitui Darlene Scratchin kanssa vuonna 1963. Loren suoritti kolme kandidaatin tutkintoa, koulutushallinnon maisterin tutkinnon. Hänelle myönnettiin myös kolme kunniatohtorin arvonimeä.

Cunningham kirjoitti kuusi kirjaa, joista *Is That Really You, God?* on käännetty yli 150 kielelle.

*Newsmax* nimesi Cunninghamin 100 vaikuttavimman evankelisen joukkoon Yhdysvalloissa vuonna 2017.

## Lähteet
Samuel Rodriguez

**Samuel Rodriguez** (s. 29. syyskuuta 1969) on yhdysvaltalainen evankelista ja johtaja, joka toimii *National Hispanic Christian Leadership Conference*-järjestön (NHCLC) puheenjohtajana, joka on maailman suurin latinalaisamerikkalainen kristillinen organisaatio.

Rodriguez toimii New Creation Worship Center-kirkon johtavana pastorina ja hän on NHCLC:n perustaja ja puheenjohtaja. Rodriguez on kirjoittanut useita kirjoja ja tuottanut kolme elokuvaa. Hän on myös *TBN Salsan*, Trinity Broadcasting Networkin omistaman amerikkalaisen kristillisen lähetysverkon, toinen perustaja.

Rodriguez on neuvonut presidenttejä Bushia, Obamaa ja Trumpia ja konsultoi usein kongressia maahanmuutosta, rikosoikeusjärjestelmän uudistuksesta, uskonnonvapaudesta ja elämän puolesta puhuvista kysymyksistä.

*[[Time]]*-lehti nimesi Rodriguezin vuonna 2013 100 vaikutusvaltaisimman johtajan joukkoon.  *Newsmax* nimesi Rodriguezin 100 vaikuttavimman evankelisen joukkoon Yhdysvalloissa vuonna 2017. Rodriguezille on myönnetty myös kongressin rotujen tasa-arvon puolesta annettava Martin Luther King Jr. -johtajuuspalkinto.

## Lähteet
ROP (tietotekniikka)

**ROP** () on tietoturvahyökkäystekniikka, joka pyrkii hyödyntämään ohjelmassa olevia pätkiä hyökkäämiseen. Hyökkääjä pyrkii ohjaamaan ohjelman suoritusta päästäkseen suorittamaan omaa koodiaan kohdejärjestelmässä. ROP on kehittyneempi versio pinon ylikirjoittamiseen tähtäävästä menetelmästä (*stack smashing*). Hyökkääjä analysoi kohdejärjestelmässä ajettavia ohjelmia ja etsii hyödynnettäviä paikkoja, joissa on tyypillisesti aliohjelmasta paluu. Nämä ovat tavallisia ja sallittuja ohjelmakohtia, joita hyökkääjä yhdistelee ketjuina. Koska hyödynnettävät pätkät (*gadget*) ovat sallittua koodia niiden erottaminen mahdollisesta haittaohjelmasta on vaikeaa. Aliohjelmien kutsuille annettavat parametrit ovat tyypillisesti olleet sijoitettuna ohjelman pinoon, mutta 64-bittisten järjestelmien kutsukäytännöissä tiedot usein sijoitetaan rekistereihin, joka vaikeuttaa hyökkäyksen muodostamista.

Esimerkki hyödynnettävästä ohjelmakohdasta on tavallinen kahden luvun yhteenlasku ja aliohjelmasta paluu:

```asm
ADD x0, x1, x2
RET
```


ROP-tekniikkaa vastaan on kehitetty muun muassa ASLR-tekniikka ja Stack Smashing Protection (SSP). Varjopino (*shadow stack*) on kopio paluuosoitteista, johon paluuosoitteita verrataan aliohjelmasta palattaessa. Jos varsinaisen pinon ja varjopinon sisältämät paluuosoitteet eivät täsmää järjestelmä nostaa virheen.

## Lähteet
Raimo Sulkava

**Raimo Sulkava** (s. 9. lokakuuta 1947) on suomalainen neurologi ja geriatri. Hän on Itä-Suomen yliopiston geriatrian emeritusprofessori.

Sulkava valmistui lääketieteen lisensiaatiksi Helsingin yliopistosta vuonna 1974. Hän hän väitteli tohtoriksi vuonna 1983. Väitöstyön aihe oli Alzheimerin tauti. Sulkava sai erikoislääkärin pätevyydet neurologiassa vuonna 1980 ja geriatriassa vuonna 1985. Hän sai neurologian dosentin arvon vuonna 1985. Sulkava on tutkijana ollut kiinnostunut varsinkin Alzheimerin taudista. Hän on tutkinut myös muistihäiriöistä kärsivien potilaiden käytöshäiriöitä ja niiden lääkkeetöntä hoitoa. Tutkijana työskentelyn ohella Sulkava on toiminut kliinikkona ja pitänyt vastaanottoa muistihäiriöitä sairastaville.

Sulkava oli mukana perustamassa Alzheimer-keskusliittoa (myöhemmin Muistiliitto).

## Lähteet
Chuck Swindoll

**Charles Rozell Swindoll** (s. 18. lokakuuta 1934 El Campo, Texas) on yhdysvaltalainen evankelinen pastori, kirjailija, kouluttaja ja radiopuhuja. Hän on tunnettu erityisesti *Insight for Living* -radiolähetyksestään, joita on lähetetty yli 2 000 asemalla ympäri maailmaa ja 15 kielellä. Hän on myös kirjoittanut kymmeniä kirjoja kristillisestä elämästä.

Swindoll on Fricossa toimivat Stonebriar Community Churchin perustajapastori. Swindoll on lähettänyt *Insight for Living*-lähetysohjelmaa vuodesta 1979 lähtien. Swindoll on toiminut myös Dallasin teologisen seminaarin presidenttinä ja on nykyisin seminaarin emerituskansleri.

*Newsmax* nimesi Swindollin 100 vaikuttavimman evankelisen joukkoon Yhdysvalloissa vuonna 2017.

## Lähteet
Aleksanterinkatu 48

**Aleksanterinkatu 48** on Helsingin Kluuvissa Aleksanterinkadun varrella sijaitseva yhdeksänkerroksinen toimisto- ja liikerakennus. Rakennuksen on suunnitellut Kurt Simberg ja se valmistui vuonna 1958.

Tontilla sijaitsi aiemmin nelikerroksinen niin sanottu Andsténin talo. Sen omistaja Sigrid Juséliuksen säätiö päätti vuonna 1954 purkaa talon ja korvata sen tehokkaammalla ja korkeammalla rakennuksella. Uusi rakennus tunnettiin toisinaan myös Kuusisen talona, sillä siinä sijaitsi Kalle Kuusisen tavaratalo.

Rakennus peruskorjattiin vuonna 2009. Katutason liiketiloja laajennettiin sisäpihalle päin.

## Kuvia

Tiedosto:Aleksanterinkatu 48, kortteli Gaselli - N25035 (hkm.HKMS000005-km003tsc).jpg|Andsténin talo, Aleksanterinkatu 48. Purettu vuonna 1955.
Tiedosto:Aleksanterinkatu - ser041705 - hkm.HKMS000005-km0000nw4x.jpg|Ihmisiä ”Kuusisen talon” edustalla vuonna 1970.


## Lähteet
Satu Mustjoki

**Satu Mustjoki** suomalainen hematologi ja kliinisen kemian erikoislääkäri (LL, LT), joka toimii Helsingin yliopiston translationaalisen hematologian professorina (2017–) ja tutkimusjohtajana. Hän on tutkimusryhmineen tutkinut esimerkiksi leukemian eli veren valkosolujen syövän mekanismeja ja kehittänyt uudenlaista hoitotapaa tähän sairauteen.

Mustjoki opiskeli Helsingin yliopistossa lääkäriksi (LL 1997) ja edelleen lääketieteen tohtoriksi (LT 2001). Hän sai kliinisen kemian erikoislääkärin pätevyyden laboratoriohematologiasta (2008) ja Helsingin yliopiston kokeellisen hematologian dosentuurin (2011).
 
Mustjoen johtama tutkimusryhmä on saanut runsaasti apurahoja tutkimushankkeisiinsa, mukaan luettuna 2,04 miljoonaa euron suuruisen Euroopan tutkimusneuvoston ERC Consolidator Grant -rahoituksen (2015).

Mustjoen saamiin tunnustuksiin lukeutuvat muun muassa Academia Europaean jäsenyys (2024), Suomalaisen Tiedeakatemian jäsenyys (2025), Medix-palkinto (2024, Suomi) ja Rowley-palkinto (2025, Britannia).

## Lähteet

## Aiheesta muualla
* Elimistön oma puolustusjärjestelmä syövän kukistajana (Satu Mustjokin yleistajuinen esitys Helsingin yliopiston Tiedekulmassa 8.2.2019, kesto runsas 14 min.)  (youtube.com)
* Satu Mustjoen julkaisuluettelo PubMedissä  (nih.gov)
* Satu Mustjoki Google Scholarissa  (google.com)
* Hematology Research Unit Helsinki (HRUH)   (helsinki.fi)
Anne Graham Lotz

**Anne Graham Lotz** (s. 21. toukokuuta 1948 Asheville, Pohjois-Carolina) on yhdysvaltalainen protestanttinen evankelista ja kirjailija, joka on tunnettu erityisesti kristillisestä opetustyöstään ja AnGeL Ministries -järjestön perustamisesta. Hän on evankelista Billy Grahamin ja hänen vaimonsa Ruth Grahamin toinen tytär.

Anne Graham Lotz on kirjoittanut 11 kirjaa, joista tunnetuin on *Just Give Me Jesus*. Graham Lotz on perustanut suosittuja naisille suunnattuja herätystilaisuuksia, joita pidetään areenoilla ja jotka vetävät puoleensa suurta yleisöä.

*Newsmax* nimesi Graham Lotzin 100 vaikuttavimman evankelisen joukkoon Yhdysvalloissa vuonna 2017.

## Teokset
* *Wounded By God's People*, Zondervan (2013)
* *Fixing My Eyes on Jesus*, Zondervan (2012)
* *Expecting to See Jesus*, Zondervan (2011)
* *Just Give Me Jesus*, W Publishing (2000)

## Lähteet
ROP (täsmennyssivu)

**ROP** tai **Rop** voi tarkoittaa seuraavia:
* ROP, taiteilijaryhmä
* ROP, tietoturvahyökkäystekniikka (*return-Oriented programming*)
* 
* Anton Rop (s. 1960), slovenialainen poliitikko
* Albert Rop, yleisurheilija
* Rodgers Rop, maratoonari
Jaap Kunst

**Jaap Kunst** (12. elokuuta 1891 Groningen – 7. joulukuuta 1960 Amsterdam) oli alankomaalainen musiikintutkija, joka oli yksi nykyaikaisen etnomusikologian perustajista.

Kunst aloitti varhain viulunsoiton. Hän sai vuonna 1917 oppiarvon oikeustieteessä Groningenin yliopistosta ja työskenteli parin vuoden ajan pankki- ja lakialoilla. Tämän jälkeen Kunst liittyi jousitrioon, joka kiersi esiintymässä Alankomaiden Itä-Intiassa. Hän oli 1930-luvun puoleenväliin saakka Jaavalla, jossa hän keräsi ja tutki perinnemusiikkia. Kunst erikoistui jaavalaiseen gamelaniin. Hän kehittyi indonesialaisen musiikin asiantuntijaksi ja pääsi musiikkitieteilijänä Alankomaiden hallituksen palvelukseen vuonna 1930. Hän keräsi kenttämatkoillaan soittimia, äänitteitä, kirjoja ja valokuvia.

Kunst palasi Alankomaihin vuonna 1934 ja kiersi Euroopassa pitämässä luentoja. Hän luennoi myös Yhdysvalloissa. Kunst oli vuodesta 1936 Koninklijk Instituut voor de Tropenin kuraattori Amsterdamissa. Hän liittyi Amsterdamin yliopiston henkilökuntaan vuonna 1942. Kunst loi laajan kirjallisen tuotannon, johon kuuluu nykyaikaisen etnomusikologian perusteos *Ethnomusicology* (1950). Hän otti itse käyttöön etnomusikologia-nimityksen. Hän käytti kuitenkin alun perin rotuopillista määrittelyä, jossa etnomusikologisen tutkimuksen kohteiksi nimettiin “pääasiassa kaikkien ei-eurooppalaisten väestöjen, sisältäen sekä niin sanotut primitiiviset ihmiset että sivistyneet itäiset kansat” musiikki ja soittimet. Länsimaisen populaarimusiikinkaan tutkimus ei Kunstin näkemyksen mukaan kuulunut etnomusikologisen tutkimuksen piiriin. 

## Lähteet
Phil Robertson

**Phil Alexander Robertson** (24. huhtikuuta 1946 – 25. toukokuuta 2025) oli yhdysvaltalainen metsästäjä, liikemies ja televisiohahmo. Robertson oli tunnettu erityisesti Duck Commander -yrityksen perustajana, joka valmistaa metsästystarvikkeita. Hänet tunnettiin myös tosi-tv-sarjasta *Duck Dynasty*, joka seurasi hänen perheensä elämää ja liiketoimintaa.

Robertson on puhunut avoimesti kristillisestä uskostaan ​​ja hänellä oli työn alla toinen tv-ohjelma poliittisen korrektiuden vaaroista.

*Newsmax* nimesi Robertsonin 100 vaikuttavimman evankelisen joukkoon Yhdysvalloissa vuonna 2017.

## Lähteet
Eve Kosofsky Sedgwick

**Eve Kosofsky Sedgwick** (2. toukokuuta 1950 Dayton, Ohio – 12. huhtikuuta 2009) oli yhdysvaltalainen kirjailija, kirjallisuusteoreetikko ja queer-tutkija. Hän oli yksi queer-teorian alkuperäisistä kehittäjistä.

Sedgwick opiskeli englannin kieltä Cornellin yliopistossa. Hän jatkoi opintojaan Yalen yliopistossa ja väitteli tohtoriksi vuonna 1975. Sedgwick opetti Bostonin yliopistossa vuosina 1981–1983 ja Amherst Collegessa vuosina 1984–1988. Tämän jälkeen hän työskenteli vuosikymmenen ajan Duke Universityn seksuaalisuuden tutkimuksen laitoksella. Vuodesta 1998 lähtien Sedgwick opetti New Yorkin kaupunginyliopistossa. Hänen ensimmäinen kirjansa oli *Between Men: English Literature and Male Homosocial Desire* (1985). Hänen teoksensa *Epistemology of the Closet* (1990) on muiden muassa Judith Butlerin mukaan yksi queer-teorian tutkimusalana perustaneista teksteistä.

Sedgwickin myöhempien teosten joukossa ovat esseekokoelma *Tendencies* (1993) ja runokokoelma *Fat Art, Thin Art* (1995). Sedgwick oli vuodesta 1969 naimisissa Hal Sedgwickin kanssa. Hän oli buddhalainen. Hän kuoli 58-vuotiaana rintasyöpään. Sairaus oli todettu hänellä ensimmäisen kerran jo 1990-luvun alussa.

## Lähteet
Francis B. Nyamnjoh

**Francis Beng Nyamnjoh** (s. 1961 Bum) on kamerunilainen sosiaaliantropologi ja kirjailija.

Nyamnjoh sai humanististen tieteiden kandidaatin ja maisterin arvot Yaoundén yliopistosta. Hän väitteli filosofian tohtoriksi Leicesterin yliopistosta vuonna 1990. Nyamnjoh johti sosiologian ja antropologian laitosta Buean yliopistossa Kamerunissa. Lokakuussa 1999 hän siirtyi Botswanaan, jossa hän alkoi luennoida sosiologian laitoksella Botswanan yliopistossa Gaboronessa. Nyamnjoh toimi Council for the Development of Social Science Research in African julkaisupäällikkönä vuosina 2003–2009. Vuonna 2009 hänestä tuli Kapkaupungin yliopiston sosiaaliantropologian professori.

Nyamnjoh on saanut urallaan useita palkintoja ja tunnustuksia. Hänet valittiin jäseneksi Kamerunin tiedeakatemiaan vuonna 2011, Afrikan tiedeakatemiaan vuonna 2014 ja Etelä-Afrikan tiedeakatemiaan vuonna 2016. Hänestä tuli British Academyn kansainvälinen jäsen vuonna 2024. Nyamnjoh on lukuisten tieteellisten julkaisujensa lisäksi kirjoittanut romaaneja ja näytelmäkirjallisuutta.

## Tieteellisiä kirjoja
* *Africa’s Media, Democracy and the Politics of Belonging* (2005)
* *Insiders and Outsiders: Citizenship and Xenophobia in Contemporary Southern Africa* (2006)
* *“C'est l'homme qui fait l'homme”: Cul-de-Sac Ubuntu-ism in Côte d'Ivoire* (2015)
* *#RhodesMustFall: Nibbling at Resilient Colonialism in South Africa* (2016)
* *Drinking from the Cosmic Gourd: How Amos Tutuola Can Change Our Minds* (2017)
* *Eating and Being Eaten: Cannibalism as Food for Thought* (2018)
* *The Rational Consumer: Bad for Business and Politics: Democracy at the Crossroads of Nature and Culture* (2018)

## Lähteet
Miia Lindström (eläinlääkäri)

**Miia K. Lindström** (s. 1972 Helsinki) on suomalainen eläinlääkäri, joka työskentelee Helsingin yliopistossa maidon teollisen hygienian professorina. 

Lindström opiskeli eläinlääkäriksi (ELL, ELT) Helsingin yliopistossa professori Hannu Korkealan johtamassa laboratoriossa perehtyen ''Clostridium botulinum'' -bakteerin ominaisuuksiin. Hänen artikkeliväitöskirjan muotoinen tutkimuksensa (2003) oli otsikoitu *Diagnostics of Clostridium botulinum and thermal control of nonproteolytic C. botulinum in refrigerated processed foods*. Postdoc-opintoja hän jatkoi Britannian Norwichissä sijaitsevassa Institute of Food Research -tutkimuslaitoksessa. 

Lindström johtaa botuliinia ja sen vasta-aineita ja testausmenetelmiä tutkivaa laboratoriota. Luonnossa esiintyvä *Clostridium botulinum* -bakteeri tuottaa itiöitä, jotka voivat levitä myös elintarvikkeisiin. Esimerkiksi lämpimässä säilytetty ja valmistusvaiheessa vajaasti kypsennetty ruoka voi aiheuttaa lihaksia halvaannuttavan myrkytystilan, joka voi vakavimmillaan johtaa kuolemaan. Tutkimusryhmän toinen keskeinen aihepiiri liittyy ''Listeria monocytogenes'' -bakteeriin ja sen aiheuttamaan listerioosiin. Lindström on muistuttanut, että raakamaidon käyttämiseen liittyy terveysriskejä, joten riskiryhmiin kuuluvien käyttämä tai riskiryhmiin kuuluville tarjottava raakamaito tulisi ehdottomasti kuumentaa tautibakteerien tuhoamiseksi. Osa terveysriskeistä voi olla hengenvaaraa aiheuttavia.

Lindströmin johtama tutkimusryhmä on voittanut esimerkiksi kahden miljoonan euron Euroopan tutkimusneuvoston ERC Consolidator Grant -rahoituksen (2015).

## Lähteet

## Aiheesta muualla
* Google Scholar haku 'Mia Lindsrtöm'  (google.com)
Erkki Korpimäki

**Erkki Matti Tapani Korpimäki** (s. 10. tammikuuta 1952 Kauhava) on suomalainen eläintieteilijä ja emeritusprofessori.

Korpimäki syntyi maanviljelijä Kustaa Vihtori Korpimäen ja Eeva Katariina Pohjolan perheeseen. Hän tuli ylioppilaaksi Kauhavan yhteiskoulusta 1971 ja valmistui Oulun yliopistosta filosofian kandidaatiksi 1977 ja lisensiaatiksi 1980 ja väitteli siellä filosofian tohtoriksi 1981. 

Korpimäki oli *[[Oulun ylioppilaslehti|Oulun ylioppilaslehden]]* toimitussihteeri ja päätoimittaja 1975–1976, tuntiopettaja Kauhavalla 1978, *[[Ilkka (sanomalehti)|Ilkan]]* erikoistoimittaja 1979–1981 sekä biologian ja maantieteen lehtori Kuortaneella 1981–1982 ja Nurmossa 1982–1985. 

Suomen Akatemian tutkijana Korpimäki toimi 1986 ja 1989–1995 ja Oulun yliopiston eläintieteen professorina (virkavapaalla) 1996–1999. Hän oli siellä myös lintuekologian dosentti 1986–1996. Turun yliopistossa Korpimäki oli eläintieteen yliassistentti 1991–1995 ja ma. professori 1995–1999, eläinekologian dosentti 1991–1999 ja  eläintieteen, sittemmin ekologian, professori 1999–2020. Hän on ollut lisäksi vieraileva tutkija Kanadassa ja Australiassa. Korpimäki, joka tunnetaan muun muassa pöllöjen tutkijana, on tutkimusten ohella julkaissut ja ollut toimittamassa useita tietoteoksia.

## Lähteet
Korpimäki

**Korpimäki** on muun muassa seuraavien suomalaisten henkilöiden sukunimi:

* Erkki Korpimäki (s. 1952), eläintieteilijä ja emeritusprofessori
* Maxim Korpimäki (s. 2004), jääkiekkoilija
Bernhard Hahl

**Bernhard Abraham Hahl** (20. marraskuuta 1873 Turku – 28. syyskuuta 1925 Helsinki) oli suomalainen insinööri ja Vaasan puuvillatehtaan toimitusjohtaja.

Bernhard Hahlin vanhemmat olivat Turun kaupunginlääkäri Berndt Gustaf Hahl (1825-1912) ja Alexandra Kumlin (k. 1928). Hän pääsi ylioppilaaksi Turun ruotsalaisesta reaalilyseosta 1893 ja valmistui Helsingin yliopistosta filosofian kandidaatiksi 1898 ja filosofian maisteriksi 1900. Hän suoritti insinööritutkinnon Polyteknillisessä opistossa 1897. Hahl perehtyi erityisesti kutomateolllisuuteen harjoittaen opintoja Saksassa ja Englannissa. Hän kävi Saksassa Mühlhausenin teoreettisen ja käytännöllisen kehruu- ja kutomakoulun (*Theoretische und praktische Spinn- & Weberschule*). jonka jälkeen hän jatkoi vielä opintojaan Englannissa ja kotimaassa vuoteen 1901.

Hahl tuli Antskogin verkatehtaan isännöitsijäksi vuonna 1902. Hän oli sitten Vaasan puuvillatehtaan toimitusjohtajana vuodesta 1906 alkaen. Hahl kuului Seinäjoella toimineen, vuonna 1919 perustetun Pohjanmaan Verkatehdas Oy:n johtokuntaan sekä Vaasan Sähköyhtiön ja Vaasan Polttoturveyhtiön johtokuntiin. Ins. Hän oli Vaasan kauppakamarin työvaliokunnan jäsen, Suomen Teollisuudenharjoittajain paloapuyhdistyksen hallintoneuvoston jäsen ja 9 vuoden ajan Vaasan kaupunginvaltuuston jäsen. Hahl toimi Vaasan vesijohtokomitean puheenjohtajana 1913–1916. 

Bernhard Hahl oli naimisissa vuodesta 1913 Maria Hubertine Artmannin kanssa. Hahlin velipuoli oli professori ja Berliinissä toiminut yksityishammaslääkäri Gösta Hahl (1861–1920) ja veli kätilöopiston ylilääkäri, professori Carl Hahl (1872–1956). Bernhard Hahl kuoli 51-vuotiaana vaikean sairauden jälkeen Eiran sairaalassa Helsingissä syyskuun lopulla 1925.

## Lähteet
Robert P. George

**Robert P. George** (s. 10. heinäkuuta 1955 Morgantown, Länsi-Virginia) on yhdysvaltalainen oikeustieteilijä, poliittinen filosofi ja julkinen keskustelija, joka toimii Princetonin yliopiston McCormick-professorina oikeusfilosofian alalla sekä James Madison Program in American Ideals and Institutions -ohjelman johtajana.

George on Yhdysvaltain kansainvälisen uskonnonvapauskomission puheenjohtaja ja on aiemmin toiminut presidentin bioetiikkaneuvostossa, Yhdysvaltain kansalaisoikeuskomission presidentin nimittämänä jäsenenä sekä UNESCOn tieteen ja teknologian etiikan maailmankomission jäsenenä.

Hän on toiminut Yhdysvaltain korkeimman oikeuden oikeusavustajana sekä presidentin aiemmin nimittämänä Yhdysvaltain kansalaisoikeuskomission jäsenenä. Hän on myös vieraileva professori Harvardin oikeustieteellisessä tiedekunnassa.

George on uskonnoltaan katolinen. Häntä kunnioitetaan evankelikaalien keskuudessa *Manhattanin julistuksen* johdosta jossa luvattiin vastustaa lainsäädäntöä, joka saattaisi vaikuttaa kirkon arvoihin. Vuonna 2008 George W. Bush myönsi Georgelle presidentin kansalaismitalin analyyttisen selkeyden tuomisesta Amerikan ihanteiden tutkimukseen. *Newsmax* nimesi Georgen 100 vaikuttavimman evankelisen joukkoon Yhdysvalloissa vuonna 2017.

## Teokset
Professori George on kirjoittanut teokset *Making Men Moral: Civil Liberties and Public Morality*, *In Defense of Natural Law*, *The Clash of Orthodoxies* ja *Conscience and Its Enemies*. 

Hän on myös mukana kirjoittamassa teoksia *Conjugal Union: What Marriage Is*, *Embryo: A Defense of Human Life*, *Body-Self Dualism in Contemporary Ethics and Politics* ja *What is Marriage?*. Hän on myös julkaissut artikkeleita ja katsausesseitä johtavissa oikeustieteellisissä ja tieteellisissä lehdissä sekä mielipidekirjoituksissa. 

## Lähteet
Candace Cameron Bure

**Candace Helaine Cameron Bure** (o.s. **Cameron**, s. 6. huhtikuuta 1976 Panorama City, Kalifornia) on yhdysvaltalainen näyttelijä, kirjailija, tuottaja ja tv-juontaja, joka on tullut kansainvälisesti tunnetuksi D.J. Tannerin roolista suositussa sarjassa *[[Full House]]* ja sen jatko-osassa *[[Fuller House]]*. Hän on näytellyt myös monissa *Hallmark Channelin* jouluelokuvissa. Hän on myös entinen panelisti päiväsaikaan esitetyssä keskusteluohjelmassa *[[The View (keskusteluohjelma)|The View]]*.

Hän meni naimisiin NHL-pelaaja Valeri Buren kanssa vuonna 1996 ja heillä on kolme lasta yhdessä. Hän työskentelee nykyisin kristillisissä järjestöissä. Cameron Buren veli on näyttelijä ja evankelista Kirk Cameron. Cameron Bure alkoi puhua avoimesti omasta uskostaan ​​nähtyään veljensä todistuksen käytännössä. *Newsmax* nimesi Cameron Buren 100 vaikuttavimman evankelisen joukkoon Yhdysvalloissa vuonna 2017.

## Lähteet
Mauvaisin

**Mauvaisin** () on kunta Ranskan eteläosassa Haute-Garonnen departementissa Oksitanian alueella. Se sijaitsee noin 40 kilometriä Toulousen kaupungista kaakkoon.

Kunnan keskustassa oleva linna Château de Mauvaisin on rakennettu 1700-luvulla. Rakennus koostuu suorakaiteen muotoisesta kaksikerroksisesta rakennuksesta ja kahdesta suorassa kulmassa olevasta ulkorakennuksesta. Näin rajattua sisäpihaa ympäröi tiilipylväillä varustettu portti, jossa on 1700-luvun rautainen säleikkö. Hieman ulkonevaa oviaukkoa koristaa kierreaiheinen koriste ja korniisi. Linna on listattu historialliseksi muistomerkiksi vuonna 1993.

## Lähteet

## Aiheesta muualla
Slovakian kansallispankki

**Slovakian kansallispankki** (, NBS) on Slovakian kansallinen keskuspankki eurojärjestelmässä. Se oli Slovakian keskuspankki vuosina 1993–2008 ja laski liikkeeseen korunan. Vuodesta 2014 lähtien se on ollut Slovakian kansallinen toimivaltainen viranomainen Euroopan pankkivalvonnassa.

Se perustettiin 1. tammikuuta 1993 Tšekkoslovakian valtionpankin jakamisesta osana Tšekkoslovakian hajoamisprosessia yhdessä Tšekin kansallispankin kanssa. 

Slovakian hallituksen valtuuttama pankki edustaa Slovakiaa kansainvälisissä rahoituslaitoksissa ja kansainvälisillä rahamarkkinoilla tehtävissä transaktioissa, jotka liittyvät rahapolitiikan toteuttamiseen.

## Historia
Se on itsenäinen instituutio, jonka päätavoitteena on ylläpitää hintavakautta. Pankki perustettiin 1. tammikuuta 1993 yhdessä Tšekin kansallispankin kanssa Tšekkoslovakian valtionpankin osastoksi.

1. kesäkuuta 2019 lähtien Slovakian kansallispankin pääjohtajana on toiminut Peter Kažimír. Slovakian presidentti nimitti hänet pääjohtajaksi 1. tammikuuta 2010.

## Pääkonttori
Slovakian kansallispankin pääkonttori avattiin 23. toukokuuta 2002 Bratislavassa, Slovakian pääkaupungissa. Se on 111,6 metriä korkea ja 33 kerrosta käsittävä, ja se on yksi Bratislavan korkeimmista rakennuksista.

## Pääjohtajat

## Lähteet

## Aiheesta muualla
(45802) 2000 PV29

**(45802) 2000 PV29** on transneptuninen kohde, eli sen kiertorata yltää Neptunuksen kiertorataa kauemmaksi Auringosta. Se kiertää Auringon ympäri  (noin ) kiertoradalla, joka on lähimmillään  astronomisen yksikön päässä ja etäisimmillään  astronomisen yksikön päässä Auringosta. Kirkkauden ja valon heijastumisen perusteella sen läpimitta on todennäköisesti  &ndash; . Kohde luokitellaan cubewanoihin.

## Lähteet
Nailloux

**Nailloux** () on kunta Ranskan eteläosassa Haute-Garonnen departementissa Oksitanian alueella. Se sijaitsee noin 38 kilometriä Toulousen kaupungista kaakkoon.

Nailloux'n vanhakaupunki koostuu kahdesta osasta. Lännessä on vanha linnoitusalue, eli castrum, pohjoisportteineen, kirkkoineen ja aukioineen, ja idässä bastide ja sen rinnakkaiskadut. Pieni aukio ja kauppahalli sekä Rue de la République -katu erottavat nämä kaksi osaa.

Linnoitus on todennäköisesti roomalaista alkuperää. Kaupungin linna on arviolta peräisin 1200-luvulta. Linna koostuu erittäin paksuista muureista, ja sitä on rakennettu 1600-luvulle saakka.

Bastide on rakennettu vuonna 1318. Niitä rakennettiin tänne Lauragaisin alueelle noin viisitoista. Bastide on edelleen selvästi näkyvissä Nailloux'ssa neljänä rinnakkaisena katuna, mukaan lukien Rue de la Boucherie.

Saint-Martinin kirkko on peräisin 1400-luvun lopulta ja 1500-luvun alkupuolelta, ja se on varustettu kellotornilla. Alkuperäiseen kellotorniin iski salama vuonna 1730. Vuonna 1780 se rakennettiin kokonaan uudelleen ja kirkkoa laajennettiin. Kellotornissa on kolmion muotoinen harjaseinä, jossa on viisi kellopaikkaa. Tämä rakennelma on tyypillinen Lauragaisin alueelle. Kellotorni on erittäin korkea ja mahdollistaa Lauragaisin kukkuloiden tarkkailun noin kahdenkymmenen kilometrin säteellä.

## Lähteet

## Aiheesta muualla
Hermann Gura

**Hermann Gura** (5. huhtikuuta 1870 Breslau – 15. lokakuuta 1945 Gailhof, Region Hannover) oli saksalainen baritoni ja oopperaohjaaja.

Hermann Guran isä oli bassobaritoni Eugen Gura (1842-1906). Hermann Gura opiskeli Adolf Hasselbeckin ja August Zengerin johdolla Münchenin musiikkiakatemiassa ja suoritti debyyttinsä Lentävä hollantilainen-oopperassa Weimarissa vuonna 1890. Vuosina 1890-1896 hän esiintyi sitten eri puolilla Eurooppaa Riiassa, Berliinissä, Aachenissa, Zürichissä, Baselissa ja Münchenissä. Gura oli oopperalaulajana ja tuottajana Schwerinin hoviteatterissa Münchenissä 1896–1908 ja sen jälkeen vuodesta 1911 Berliinin koomisen oopperan johtajana. Hän työskenteli myös tuottajana Lontoon Covent Gardenissa 1913. Vuosina 1920–1927 Gura oli Suomessa Suomalaisen Oopperan ohjaajana. Hän toimi samalla laulun, lausunnan ja dramaattisen esitystaidon opettajana. Suomesta lähdettyään Gura toimi Berliinissä laulun ja esitystaidon opettajana. Hän järjesti syksyllä 1927 Berliinissä suomalaisen konsertin, jossa esiintyjinä olivat Jennie von Tillot-Costiander, Ester Ingman, Charlotte Winter ja Theodor Björkman. Vuonna 1928 Gura perusti Berliiniin vierailuoopperan. 

Hermann Gura oli naimisissa sopraano Annie Hummelin (1884–1964) kanssa. Hermaan Guran veli oli näyttelijä Eugen Gura nuorempi (1869–1944).

## Lähteet
Pienoisparlamentti

**Pienoisparlamentti** oli Yleisradiossa lauantai-iltaisin esitetty radio-ohjelma, jossa suomalaiset poliitikot Yleisradion pääjohtaja Hella Wuolijoen johdolla keskustelivat ajankohtaisista poliittisista aiheista. Ohjelman esittäminen aloitettiin kesällä 1945, minkä jälkeen siitä tuli nopeasti suosittu. Mielipidetutkimuksen mukaan Pienoisparlamenttia kuunteli keväällä 1949 säännöllisesti 63 prosenttia suomalaisista. Poliitikoista keskusteluohjelmassa kuultiin usein Urho Kekkosta ja Hertta Kuusista. Ohjelmaa arvostelivat sosiaalidemokraatit, koska he tunsivat jääneensä siitä eniten syrjään. Monia porvarillisia kuulijoita taas ärsytti uusi avoimuus päivänpoliittisten asioiden käsittelyssä. Ohjelman suosio laski 1950-luvulla, ja lähetykset harvenivat.

## Lähteet
Villefranche-de-Lauragais

**Villefranche-de-Lauragais** () on kunta Ranskan eteläosassa Haute-Garonnen departementissa Oksitanian alueella. Se sijaitsee noin 36 kilometriä Toulousen kaupungista kaakkoon.

## Historia
Villefranche-de-Lauragais on vuonna 1252 rakennettu bastide. Sen rakennutti prinssi Alphonse, joka oli Ranskan kuningas Ludvig IX:n veli ja kuningas Ludvig VIII:n poika. Villefranche-de-Lauragais'n tehtävänä oli elvyttää maantieliikennettä, ja samalla valvottiin Toulousen ja Välimeren satamien välistä reittiä. Oli myös tarpeellista hyödyntää erittäin hedelmällistä Lauragais'n aluetta talouselämän elvyttämiseksi. Mutta satavuotisen sodan alussa lokakuussa 1355 englantilainen Musta prinssi poltti kaupungin, minkä vuoksi bastidesta ei ole enää mitään jäljellä.

Villefranche-de-Lauragais'n kirkon rakennutti noin vuonna 1263 Johanna Toulouselainen, joka oli prinssi Alphonsen vaimo ja Toulousen kreivi Raimund VII:n tytär. Siitä tehtiin suurikokoinen goottilaistyylinen linnoituskirkko. Kellotorni on alueelle hyvin tyypillinen. Se on myös kirkon vanhin osa, ja se on peräisin 1200- ja 1300-luvuilta. Haute-Garonnessa tämän tyylisiä kellotorneja on yli 127, joista suurin osa on Lauragais'ssa.

Ranskan kuningas Ludvig XIV valtuutti kaupungin vuonna 1668 avaamaan viikoittaiset perjantaimarkkinat sekä neljät vuosittaiset markkinat, eli yhdet kaudessa. Kaupankäynnille oli omistettu kaupungissa kuusi aukiota.

## Tunnettuja kuntalaisia
*Jane Berbié (s. 1931), mezzosopraano.

## Lähteet

## Aiheesta muualla
Pretty Ugly

**Pretty Ugly** on ruotsalaisen laulaja Zara Larssonin kappale hänen viidenneltä studioalbumilta *[[Midnight Sun (albumi)|Midnight Sun]]* (2025). Kappale julkaistiin albumin ensimmäisenä singlenä 25. huhtikuuta 2025 Sommer Housen ja Epic Recordsin kautta. 

## Taustaa
Larsson vihjaili kappaleen julkaisusta sosiaalisessa mediassa ja Coachella-tyylisellä mainostaululla. Kappale seurasi hänen edellistä albumia *[[Venus (albumi)|Venus]]*, joka julkaistiin helmikuussa 2024. ”Pretty Ugly” yhdistää korkeaenergisen pop-tuotannon kommentointiin naiseudesta ja itseilmaisusta. Larsson kertoi, että kappale syntyi ensimmäisenä päivänä, jolloin hän työskenteli MNEKin, Margo XS:n, ja Helena Gaon kanssa. Larssonin mukaan kappale syntyi spontaanisti  keskustelujen pohjalta.

## Sävellys
Kappale sisältää rohkeita sanoituksia, jotka käsittelee naisille asetettuja yhteiskunnallisia odotuksia, Larssonin torjuessa ajatuksen perinteisestä naisellisuudesta. Kertosäkeessä käsitellään kapinaa, sotkuisuutta ja vapautta perinteisistä kauneusihanteista. 

*Clash* kuvaili ”Pretty Ugly” -kappaletta tietoiseksi irtiotoksi Larssonin aiemmasta tuotannosta. Yhdistellen eurodancea ja vintage-poppia kappale hylkää silotellun ilmeen epävakauden hyväksi, heijastaen Larssonin halua ennakoimattomuuteen ja luovaan vapauteen.

## Musiikkivideo
Kappaleen musiikkivideon ohjasi Charlotte Rutherford. Videossa Larsson saapuu kulahtaneella Volkswagenilla ja nousee paljain jaloin mutaiselle pellolle, jossa hän liittyy tyttöryhmään tanssiakseen cheer-henkisen koreografian.

## Vastaanotto
*Clash* -lehden Robin Murray ylisti ”Pretty Ugly” -kappaletta vahvana taiteellisena kannanottona. Hän kuvaili kappaletta Larssonin irrottautumiseksi aiemmista rajoituksista ja siirtymiseksi suodattamattomaan itseilmaisuun. Murray korosti kappaleen kapinallista sävyä ja kutsui sitä ”yhdeksi vuoden 2025 voimakkaimmista pop-manifesteista”.

## Listasijoitukset

## Lähteet
Reetta Haavisto

**Reetta Haavisto** (s. 1982 Pori) on suomalainen oopperalaulaja. Hän on äänialaltaan sopraano.

## Ura

Haaviston ensiesiintyminen Suomen kansallisoopperassa oli tammikuussa 2012 Gioacchino Rossinin oopperassa *[[Matka Reimsiin]]* (*Il viaggio a Reims*) Madama Cortesen roolissa.

Konserttiohjelmistossaan Haavisto on esittänyt muun muassa Jean Sibeliuksen *Luonnotar* ja sopraanosoolon teoksessa *Kullervo*, Giuseppe Verdin *Requiemin*, Aleksandr Zemlinskyn *Lyrische Sinfonien*, Ludwig van Beethovenin 9. sinfonian ja *Missa Solemnin*, Uuno Klamin *Psalmuksen*, Johannes Brahmsin *Ein deutsches Requiemin* ja Richard Straussin *Vier letzte Lieder*.

## Kilpailumenestys

Haavisto on menestynyt erityisesti lied-laulajana. Hän voitti nuorten sarjan Kokkolan Lied -kilpailussa 2007 yhdessä pianisti Sanni Antikaisen kanssa. Vuonna 2008 hän oli Timo Mustakallio -laulukilpailun finalisti ja samana vuonna Juho Alakärpän pianistiparina Poleeni-kilpailun voittaja. Vuonna 2009 hän sai kolmannen palkinnon Kangasniemen laulukilpailussa ja tammikuussa 2010 erikoispalkinnon Lappeenrannan valtakunnallisissa laulukilpailuissa.

Vuonna 2015 Haavisto sai kansainvälistä huomiota Saksassa Gut Immlingin oopperafestivaalin Lions-laulukilpailussa, jossa hänen lied-osaamisensa palkittiin.

## Lähteet
Uhlenhorstin metroasema

**Uhlenhorst** on Hampurin metron U5-linjan suunnitteilla oleva metroasema, joka on tarkoitus avata ennen vuotta 2040. 

## Sijainti
Asema sijaitsee Mundsburgin kanavan varrella, Mundsburger Dammin alapuolella, 19 metrin syvyydessä.

## Historia
Vuosina 1953-1974 suunnitellun U4-linjan (Lurup - Altona - Hauptbahnhof - Sengelmannstraße) oli määrä pysähtyä Uhlenhorstissa, Mundsburger Dammin alapuolella, lähellä nykyistä sijaintiaan. Asema oli nimetty tuolloin Mundsburger Brückeksi. Linjaa ja Mundsburger Brücken asemaa ei kuitenkaan koskaan toteutettu. Vuonna 2014, osana U5-linjan suunnittelun aloittamista, aseman suunnitelmat uusittiin.

## Lähteet
Zoltán

**Zoltán** on unkarilainen miehen etunimi.

Nimen taustalla on turkkilaiskielten kautta välittynyt arabialaisperäinen sana, etymologisesti sama sana kuin kansainvälisesti tunnettu hallitsijan arvonimi *[[sulttaani]].* Ensimmäinen unkarilaisessa historiaperinteessä tunnettu nimen kantaja oli luultavasti unkarilaisten maahantulonaikaisen päällikön Árpádin poika Zolta (jonka nimi tunnetaan useissa eri muodoissa: *Solta, Solt, Zolt, Zsolt* jne.). Maahantulon jälkeisinä vuosisatoina nimi jäi käytöstä, mutta se elvytettiin uudelleen kansallisromantiikan myötä 1800-luvulla, yhtenä kuuluisana esimerkkinä kansallisrunoilija Sándor Petőfi, jonka poika sai nimen Zoltán.

1900-luvun mittaan Zoltán-nimen suosio kasvoi Unkarissa, vuonna 1967 syntyneillä poikalapsilla se oli toiseksi suosituin, ja vielä vuonna 2005 se oli 20 suosituimman nimen joukossa. Vuoden 2006 tilastoissa se oli koko Unkarin miespuolisella väestöllä viidenneksi yleisin etunimi.

Zoltánin nimipäivää vietetään Unkarissa 8. maaliskuuta ja 13. maaliskuuta.

## Tunnettuja Zoltáneja

* Zoltán ”Zoli” Ádok (s. 1976), unkarilainen laulaja, tanssija ja näyttelijä
* Zoltán Almási (s. 1976), unkarilainen shakinpelaaja
* Zoltán Lajos Bay (1900–1992), unkarilainen fyysikko
* Zoltán Czibor (1929–1997), unkarilainen jalkapalloilija
* Zoltán Dömötör (1935–2019), unkarilainen vesipalloilija
* Zoltán Fábri (1917–1994), unkarilainen teatteri- ja elokuvaohjaaja
* Zoltán Gera (s. 1979), unkarilainen jalkapalloilija
* Zoltán Halmay (1881–1956), unkarilainen kilpauimari
* Zoltán Hetényi (s. 1988), unkarilainen jääkiekkoilija
* Zoltán Horváth (1979–2009), unkarilainen koripalloilija
* Zoltán Huszárik (1931–1981), unkarilainen elokuvaohjaaja
* Zoltán Jeney (1946–2019), unkarilainen säveltäjä
* Zoltán Kocsis (1952–2016), unkarilainen pianisti
* Zoltán Kodály (1882–1967), unkarilainen säveltäjä
* Zoltán Kósz (s. 1967), unkarilainen vesipalloilija
* Zoltán Kovács (s. 1964), unkarilainen pistooliampuja
* Zoltán Kővágó (s. 1979), unkarilainen kiekonheittäjä
* Zoltán Latinovits (1931–1976), unkarilainen näyttelijä
* Zoltán Magyar (s. 1953), unkarilainen telinevoimistelija
* Zoltán Melis (s. 1947), unkarilainen kilpasoutaja
* Zoltán Nemere (1942–2001), unkarilainen miekkailija
* Zoltán Papanitz (s. 1966), unkarilainen pistooliampuja
* Zoltán Popovits (s. 1940), unkarilais-suomalainen kuvanveistäjä
* Zoltán Soós-Ruszka Hradetzky (1902–1992), unkarilainen ampuja
* Zoltán Stieber (s. 1988), unkarilainen jalkapalloilija
* Zoltán Szécsi (s. 1977), unkarilainen vesipalloilija
* Zoltán Sztanity (s. 1954), unkarilainen meloja
* Zoltán Tagscherer (s. 1976), unkarilainen maastohiihtäjä
* Zoltán Takács, unkarilainen jalkapalloilija (s. 1983)
* Zoltán Takács, unkarilainen rockmuusikko (s. 1980)
* Zoltán Takács, unkarilainen viulisti (s. 1959)
* Zoltán Tarr (s. 1972), unkarilainen pappi ja poliitikko
* Zoltán Tildy (1889–1961), unkarilainen pappi ja poliitikko
* Zoltán Vámos (1936–2001), romanianunkarilainen kilpajuoksija
* Zoltán Verrasztó (s. 1956), unkarilainen kilpauimari

## Lähteet
Johanna Toulouselainen

**Johanna Toulouselainen** () (1220-1271) oli Toulousen kreivitär.

Johanna Toulouselainen syntyi vuonna 1220. Hän oli Toulousen kreivi Raimund VII:n ja Sancie Aragonilaisen tytär. Hän meni naimisiin prinssi Alphonsen kanssa vuonna 1241. Alphonse oli Ranskan kuningas Ludvig VIII:n ja Blanka Kastilialaisen poika. Hän sai Toulousen kreivittären arvonimen. Johanna Toulouselainen kuoli Sienan lähellä olevassa Corneton linnassa 25. elokuuta 1271.


Tiedosto:Jeanne de Toulouse.png|Johanna Toulouselaisen sinetti.
Tiedosto:Blason Languedoc.svg|Vaakuna.


## Lähteet

## Aiheesta muualla
Powerball (lotto)

**Powerball** on Yhdysvalloissa pelattava lotto. Ensimmäiseen arvonta pidettiin 22. huhtikuuta 1992. Powerballissa arvotaan viisi numeroa väliltä 1–69 ja yksi numero väliltä 1–26. Arvonnat pidetään joka maanantai, keskiviikko ja lauantai Florida Lotteryn arvontastudiossa Tallahasseessa. Powerballia voi pelata 45:ssä osavaltiossa. Vuonna 2022 2,04 miljardin dollarin pääpotti osui Kaliforniaan yhdelle lottoajalle.

## Voittoluokat

## Lähteet
Hopeajättitetra

**Hopeajättitetra** *(Salminus franciscanus*) on hohdetetroihin kuuluva kalalaji. Lajia tavataan makeista vesistä Brasiliasta.

## Koko ja ulkonäkö
Hopeajättitetra on kookas tetrakala, ja voi kasvaa suurimmillaan 93–100 cm pitkäksi ja painaa noin 30 kg. Naaraat ovat koiraita suurempia. Laji on ruumiinmuodoltaan virtaviivaisen pitkänomainen ja hoikahko. Kaksi etumaista hammasta ovat muita kookkaammat. Kalalla on rasvaevä. Hopeajättitetran pyrstö on hieman haarautunut tai sirpinmuotoinen. Väriltään hopeajättitetra on harmaa ja ruumiissa on riveittäin tummia täpliä. Kiduskannet ovat kullankeltaiset. Evät ovat väriltään oranssit ja pyrstöevästä pyrstönvarteen ulottuu musta juova.

## Levinneisyys ja elintavat
Hopeajättitetraa tavataan vain Brasiliasta São Franciscojoen valuma-alueelta. Varsinkin nuoret yksilöt ovat yleisiä juoluoissa. Lajin ravintoa ovat pienemmät kalat. Hopeajättitetran lisääntymiskausi on lokakuulta tammikuulle ja laji vaeltaa kutupaikoilleen.

Hopeajättitetra on kaupallisesti merkittävä ruokakala ja lisäksi suosittu vapaa-ajankalastuksen kohde.

## Lähteet
Aleksanterinkatu 7

**Aleksanterinkatu 7** (markkinointinimeltään **Aleksi 7**) on Helsingin Kluuvissa Aleksanterinkadun ja Fabianinkadun kulmassa sijaitseva toimistorakennus. Rakennuksessa on seitsemän kerrosta ja sen kokonaispinta-ala on noin 8&nbsp;100 neliömetriä.

Vuonna 1932 valmistunut rakennus tehtiin alun perin Helsingin Säästöpankin pääkonttoriksi ja sen on suunnittelut Ole Gripenberg. Saman arkkitehdin töitä ovat myös kadun toisella puolella sijaitsevat Pohjoismaiden Yhdyspankin pääkonttori ja Aleksanterinkatu 36 A.

Aleksanterinkatu 7:n omistaa nykyisin Helsingin Yliopistokiinteistöt, joka vuokraa sitä eri toimijoille. Helsingin yliopiston ensimmäinen Tiedekulma avattiin rakennukseen vuonna 2012. Vuosina 2015–2024 rakennuksessa toimi ympäristöministeriö.

## Kuvia

Tiedosto:Fabianinkatu 18, 20 Aleksanterinkatu 7 - N512 (hkm.HKMS000005-000000d2).jpg|Tontilla aiemmin sijainnut rakennus, kuva vuodelta 1909.


## Lähteet
Timo Toivonen (professori)

**Timo Vilhelm Toivonen** (s. 13. heinäkuuta 1944 Turku) on suomalainen taloussosiologian emeritusprofessori.

## Koulutus
Toivonen valmistui ylioppilaaksi vuonna 1963 Turun klassillisesta lyseosta. Hän valmistui Turun yliopistosta filosofian kandidaatiksi 1969, lisensiaatiksi 1970 ja tohtoriksi 1972*.* 

## Työura
Toivonen oli Oulun yliopiston yhteiskuntatieteen apulaisprofessori 1978–1981, Turun kauppakorkeakoulun taloussosiologian apulaisprofessori 1981–1998, Joensuun yliopiston tutkimusjohtaja 1999–2001 ja Turun kauppakorkeakoulun taloussosiologian professori 1998–2008.

## Kirjallinen tuotanto
Toivonen on kirjoittanut satoja artikkeleita sekä ulkomaisiin että kotimaisiin lähinnä sosiologian alan julkaisuihin. Hänen aihepiirejään ovat olleet ajankäyttötutkimus, sosiaalitutkimuksen metodologia sekä kulttuurin, vapaa-ajan ja matkailun tutkimus.

Lisäksi hän kirjoittanut seuraavat kirjat:

* *Lakot ja yhteiskunnan muutos* (1972, väitöskirja)
* *Ainainen puute ja kurjuus? Kulutus ja yhteiskuntakerrostumat Suomessa* (1986)
* *Rakennemuutos 1930-1985* (1988)
* *Empiirinen sosiaalitutkimus. Filosofia ja metodologia* (1999)
* *Hämeenportin tarinoita* (2011, aiheena turkulainen ravintola Hämeenportti)  

Toivonen on kirjoittanut myös seuraavat muistelmateokset:  

* *Varovainen kapinallinen: Lapsuus ja nuoruus Turussa* (2001)
* *Varovainen kapinallinen Turun yliopistossa* (2002)
* *Varovaisen kapinallisen Pohjois-Suomen aika* (2016) 
* *Hanttiaineen apulaisprofessorina: Varovainen kapinallinen Turun kauppakorkeakoulussa* (2023).

## Perhe
Toivonen on ollut kahdesti naimisissa ja hänellä on kolme lasta.

## Lähteet
Matti Vuorenmaa

**Matti Vuorenmaa** (s. 23. helmikuuta 1941 Saarijärvi) on suomalainen kestävyysjuoksija. Hän edusti aktiiviaikanaan Saarijärven Pullistusta ja vuosina 1968–1972 saksalaista Darmstadt ASC:tä. Hän voitti Kioton maratonin ennätyksellään 2.15.10 vuonna 1974.

Vuorenmaa saavutti SM-kilpailuissa neljä pronssia: 10&nbsp;000&nbsp;metrin juoksussa vuonna 1968 ja maratonilla vuonna 1973 sekä maastojuoksussa vuonna 1967 lyhyellä ja vuonna 1970 pitkällä matkalla. Hän edusti Suomea maaotteluissa 10&nbsp;000&nbsp;metrin juoksussa vuonna 1968 Norjaa ja vuonna 1969 Länsi-Saksaa vastaan.

Vuorenmaa on julkaissut kirjan *Juoksijan tie* vuonna 2000.

## Lähteet
Midnight Sun (kappale)

**Midnight Sun** on ruotsalaisen laulaja Zara Larssonin kappale hänen viidenneltä studioalbumilta *[[Midnight Sun (albumi)|Midnight Sun]]* (2025). Kappale julkaistiin albumin toisena singlenä 13. kesäkuuta 2025 Sommer Housen ja Epic Recordsin kautta. 

”Midnight Sun” oli ehdolla parhaaksi tanssipop-kappaleeksi vuoden 2026 Grammy-gaalassa. Kappaleesta julkaistiin remix yhdysvaltalaisen laulaja Muni Longin kanssa 14. marraskuuta 2025.

## Taustaa
Larsson on kertonut inspiraation albumiin tulevan hänen ruotsalaisuudesta ja olosta, jolloin kesä ei lopu. Hän kertoi: ”Olen todella ylpeä ruotsalaisesta pop-perinnöstäni, joten halusin kirjoittaa ruotsalaisesta kesästä, jossa aurinko ei koskaan laske. Halusin, että koko albumi tuntuu kesäyöltä, joka ei koskaan lopu. Eikä sillä ole väliä, vaikka olisi joulukuu: kesäyö on siellä sinua varten. Se odottaa sinua, palaa luoksesi ja sinä palaat sen luo.”

## Sävellys
”Midnight Sun” yhdistelee house-, trance- ja EDM -elementtejä, joita luonnehtivat energiset breakbeatit, tunnelmalliset syntetisaattorit ja laaja-alainen pop-tuotanto. *Stereoboard* kuvaili kappaletta ”aurinkoiseksi elektropop-kappaleeksi”. *[[Rolling Stone]]* puolestaan kuvasi sen ”keinuvan riemukkaan ja hurmioituneen välillä”, korostaen kappaleen dynaamista soinnutusta ja Larssonin laulusuoritusta.

## Kappaleet

## Lähteet
Jussi Hernesniemi

**Jussi Hernesniemi** (s. 1981) on suomalainen kardiologi.

Hernesniemi valmistui lääketieteen lisensiaatiksi ja väitteli tohtoriksi Tampereen yliopistosta vuonna 2010. Hänen väitöskirjansa aiheena olivat tulehdustekijöiden perinnöllisyyden vaikutukset sepelvaltimotaudin ilmenemiseen ja sydänperäisen äkkikuoleman riskiin. Hän on myöhemminkin tutkinut perinnöllisyyden vaikutusta äkkikuolemiin ja osallistunut lukuisiin epidemiologisiin tutkimuksiin. Hernesniemi sai Tampereen yliopistosta dosentin arvon vuonna 2015 ja pätevöityi kardiologian erikoislääkäriksi vuonna 2017. Hänelle myönnettiin Sydäntutkimussäätiön Soisalo-palkinto vuonna 2020.

Hernesniemi aloitti Tampereen yliopiston kardiologian professorina 1. tammikuuta 2022. Hän on lisäksi työskennellyt kardiologian erikoislääkärinä ja osastonylilääkärinä Sydänsairaalassa.

## Lähteet
Joonas Alakurtti

**Joonas ”Zappis” Alakurtti** (s. 20. joulukuuta 1989) on suomalainen uransa päättänyt e-urheilija. Hän on tullut tunnetuksi myös suositun YouTube-kanava LaeppaVian jäsenenä, vaikka ei enää vuosiin ole osallistunut kanavan toimintaan.

## Ura
Alakurtti pelasi *[[Overwatch]]*-videopeliä ammattilaisena vuosina 2016–2019. Uransa aikana hänen edustamansa joukkueet olivat Ninjas in Pyjamas (2016–2017), Team Gigantti (2017–2018 ja 2018–2019) ja Florida Mayhem (2018–2018). Alakurtti pelasi osana Team Giganttia, kun joukkue voitti kaksi Overwatch Contenders Europe -mestaruutta vuosina 2017 ja 2019. Hän kuului Team Giganttiin myös silloin, kun joukkue voitti vuonna 2019 Suomen-mestaruuden.

## Koulutus
Alakurtti on valmistunut ylioppilaaksi Kupittaan lukiosta. Alakurtti on koulutukseltaan oikeustieteen maisteri.

## Lähteet